Man afgedank ná rassistiese video die lig sienAdam Catzavelos. Foto: ‘n Skermskoot uit die video. Adam Catzavelos, die man wat erg onder skoot gekom het nadat ŉ video van hom op sosiale media versprei is waarin hy neerhalend na swart mense verwys, is nou sy werk kwyt. Op die video kan gesien word hoe Catzavelos op ŉ strand stap terwyl hy met die kamera praat. Dit is nie duidelik presies waar die video geneem is nie, maar dit is duidelik ŉ vakansiebestemming wat soos ŉ tropiese eiland voorkom. Catzavelos neem homself vermoedelik met sy selfoon af en sê: “Ek gaan nou vir jou ŉ weervoorspelling gee: blou lug, pragtige baaie, ongelooflike see, en nie een k****r in sig nie. F****n hemel op aarde. Jy kan dit nie klop nie – jy kán dit nie klop nie.” Die video is op sosiale media gedeel en het sedertdien soos ŉ veldbrand versprei. Sosialemediagebruikers het uitgevaar teen Catzevalos, die bemarkingsbestuurder van St. George’s Fine Foods, en hom as ŉ rassis bestempel. Talle gebruikers het dié voorval met dié van Penny Sparrow vergelyk, waarin Sparrow na swart mense op die strand as “ape” verwys het. Sommige het selfs dreigende foto’s van mense met byle en spiese op Twitter geplaas met onderskrifte soos “Waar is jy #adamcatzavelos?” en “ons wag vir jou om terug te keer #adamcatzavelos”. Nic Catzavelos, Adam se broer, het namens die Catzavelos-familie en St. George’s Fine Foods ŉ verklaring uitgereik waarin hul bevestig Adam is met onmiddellike effek afgedank. “Die familie van Adam Catzavelos is gewalg deur die betrokke video. Dit is gruwelik en ons distansieer onsself van die sienings wat verwoord is. Ons verwerp rassisme in enige vorm,” lui die verklaring. Die verklaring stel dit verder dat Adam se minderheidsaandeel so gou dit prakties moontlik is van hom ontneem sal word. Die onderneming is vir die “veiligheid van sy personeel” tydelik gesluit. Catzavelos het in 2014 aan ŉ Business Accelerator Programme op Talk Radio 702 deelgeneem. Nedbank was sy borg. 702 het hul intussen gesê Nedbank én 702 veroordeel alle vorme van rassisme. “Daar is ŉ onderhoud met hom gevoer op dié program wat deur 702 aangebied is en deur Nedbank geborg is, saam met ander entrepreneurs. Die program het al meer as 360 entrepreneurs oor ŉ tydperk van ses jaar gehad,” lui ŉ verklaring op 702 se webtuiste. Nike het homself intussen ook van die voorval gedistansieer. Catzavelos se vrou is glo ŉ handelsmerkbestuurder by Nike. “Nike is teen diskriminasie en het ŉ voortgesette toewyding tot diversiteit, inklusiwiteit en respek. Ons glo in die krag van menslike potensiaal in alle mense, van enige ras, geloof, nasionaliteit, geslag of seksuele oriëntasie.” Die maatskappy het dit ook onomwonde gestel dat Adam nie ŉ werknemer van dié handelsmerk is nie. Die EFF het intussen aangedui dat dié party van plan is om vandag ŉ strafregtelike klagte teen Catzavelos by die polisie aanhangig te maak.